1999/25/Euratom: Neuvoston päätös, tehty 14 päivänä joulukuuta 1998, ydinalan monivuotisesta toimintaohjelmasta (1998-2002), joka koskee radioaktiivisten materiaalien kuljetusten turvallisuutta sekä ydinmateriaalivalvontaa ja teollisuusyhteistyötä TACIS-ohjelmaan tällä hetkellä osallistuvien maiden ydinlaitosten tiettyjen turvallisuusnäkökohtien edistämiseksi



Virallinen lehti nro L 007 , 13/01/1999 s. 0031 - 0033



NEUVOSTON PÄÄTÖS, tehty 14 päivänä joulukuuta 1998, ydinalan monivuotisesta toimintaohjelmasta (1998-2002), joka koskee radioaktiivisten materiaalien kuljetusten turvallisuutta sekä ydinmateriaalivalvontaa ja teollisuusyhteistyötä TACIS-ohjelmaan tällä hetkellä osallistuvien maiden ydinlaitosten tiettyjen turvallisuusnäkökohtien edistämiseksi (1999/25/Euratom) EUROOPAN UNIONIN NEUVOSTO, joka ottaa huomioon Euroopan atomienergiayhteisön perustamissopimuksen ja erityisesti sen 203 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), sekä katsoo, että (1) ydinmateriaalien käytön valvonnan ja korkean turvallisuuden tason edistäminen on yhteisön energiatoimien tärkeimpiä tavoitteita ydinalalla, ja kyseiset alueet ovat ensisijaisen tärkeitä neuvoteltaessa Euroopan unionin laajentumisesta, (2) päätöksellä 1999/21/EY, Euratom (3) hyväksytyn energia-alan toimia koskevan monivuotisen puiteohjelman (1998-2002) osana olisi tämän vuoksi hyväksyttävä radioaktiivisten materiaalien kuljetusten turvallisuutta sekä ydinmateriaalivalvontaa ja teollisuusyhteistyötä tiettyjen turvallisuusnäkökohtien edistämiseksi TACIS-ohjelmaan tällä hetkellä osallistuvien maiden ydinlaitoksissa koskeva erityinen ydinalan toimintaohjelma, (3) koska ydinenergiaa käytetään sähkön tuotannossa ja koska radioaktiivisia materiaaleja käytetään yhä enemmän terveydenhoidon alalla, teollisuudessa ja tutkimuksessa, radioaktiivisten materiaalien kuljetukset lisääntyvät; koko ydinalan korkean turvallisuuden säilyttämiseksi ja, silloin kun se on käytännössä järkevää, sen nostamiseksi mahdollisimman korkealle tasolle on radioaktiivisten materiaalien kuljetusolosuhteita sen vuoksi tarkistettava ja tarvittaessa yhdenmukaistettava, (4) yhteisön on otettava huomioon TACIS-ohjelmaan osallistuvien maiden ydinalan tilanne; yhteisö voi parantaa näiden maiden ydinmateriaalivalvontaa saattamalla kokemuksensa niiden käyttöön sekä osaltaan edistää korkeaa turvallisuuden tasoa ydinlaitteistojen suunnittelussa ja käytössä rohkaisemalla alan teollisuutta tekemään yhteistyötä, (5) yhteisön tuen tehokkaan käytön ja päällekkäisen työn välttämiseksi komission olisi huolehdittava siitä, että hankkeet arvioidaan ennakolta perusteellisesti; komission olisi seurattava ja arvioitava järjestelmällisesti tukea saavien hankkeiden edistymistä ja tuloksia, (6) on poliittisesti ja taloudellisesti toivottavaa, että assosioituneet Keski- ja Itä-Euroopan maat voivat osallistua ohjelmaan 21-22 päivänä kesäkuuta 1993 Kööpenhaminassa kokoontuneen Eurooppa-neuvoston päätelmien ja komission asiasta toukokuussa 1994 antaman tiedonannon mukaisesti; myös Kyproksen olisi voitava osallistua ohjelmaan, (7) on tärkeää parantaa tietojen antamista väestölle tähän ohjelmaan kuuluvilla aloilla ja antaa Euroopan parlamentille ja neuvostolle säännöllisesti tietoja sen täytäntöönpanosta, (8) tähän päätökseen sisältyy 6 päivänä maaliskuuta 1995 annetun Euroopan parlamentin, neuvoston ja komission julistuksen (4) 2 kohdan mukainen rahoitusohje ohjelman koko keston ajaksi, mikä ei kuitenkaan vaikuta perustamissopimuksessa määriteltyyn budjettivallan käyttäjän toimivaltaan; olisi otettava huomioon, että uudet rahoitusnäkymät neuvotellaan tämän ohjelman toteuttamisen aikana, ja (9) Euroopan atomienergiayhteisön perustamissopimuksessa ei sen 203 artiklassa annetun toimivallan lisäksi ole muita määräyksiä tämän päätöksen tekemiseksi tarvittavista valtuuksista, ON PÄÄTTÄNYT SEURAAVAA: 1 artikla 1. Yhteisö toteuttaa ajanjaksona 1998-2002 energia-alan toimia koskevan monivuotisen puiteohjelman osana erityisen ydinalan toimintaohjelman, jäljempänä Sure-ohjelma, joka koskee radioaktiivisten materiaalien kuljetusten turvallisuutta sekä ydinmateriaalivalvontaa ja teollisuusyhteistyötä TACIS-ohjelmaan osallistuvien maiden ydinlaitosten tiettyjen turvallisuusnäkökohtien edistämiseksi. 2. Päätöksen 1999/21/EY, Euratom 1 artiklan 2 kohdassa lueteltujen ensisijaisten tavoitteiden lisäksi Sure-ohjelmalla pyritään: a) tarkistamaan ja tarvittaessa yhdenmukaistamaan radioaktiivisten materiaalien kuljetusten turvallisuusmenettelyjä yhteisössä; b) yhteistyötoimin auttamaan TACIS-ohjelmaan osallistuvia maita perustamaan tehokas ja luotettava ydinmateriaalien valvontajärjestelmä ja; c) edistämään teollisuusyhteistyötä ja sääntelyelinten yhteistyötä kyseisten maiden kanssa sekä tietotaidon vaihtoa ydinteollisuudessa siten, että niiden ydinlaitteistot ja -laitokset saavuttaisivat kansainvälisesti tunnustettujen ydinturvallisuuden periaatteiden mukaisen korkean turvallisuuden tason. 2 artikla Rahoitusohje Sure-ohjelman toteuttamiseksi on 9 miljoonaa ecua. Tästä määrästä 3,6 miljoonaa ecua on tarkoitettu ajanjaksoksi 1998-1999. Ajanjaksoa 2000-2002 koskeva rahoitusohje tarkistetaan, jollei 5,4 miljoonan ecun määrä vastaa kyseisen ajanjakson rahoitusnäkymiä. Budjettivallan käyttäjä myöntää vuosittaiset määrärahat rahoitusnäkymien rajoissa. 3 artikla Edellä 1 artiklassa mainittujen tavoitteiden saavuttamiseksi yhteisö osallistuu erityisesti sellaisten toimien rahoitukseen, joiden tavoitteena on: 1) radioaktiivisten materiaalien kuljetuksen turvallisuuden alalla: - edistää turvallisuusmääräysten tiukentamista ja helpottaa sisämarkkinoiden toimintaa selvittämällä, mitkä yhdenmukaistamistoimenpiteet ovat tarpeen, - myötävaikuttaa lainsäädännön edelleen parantamiseen kehittämällä koetoimintaa ja osaamista, - arvioida kuljetusten aikana sattuneita vaaratilanteita tekniseltä kannalta ja tehdä niistä johtopäätöksiä tulevaisuuden varalle, - parantaa kuljetusten valmiusjärjestelyjen yhdenmukaisuutta ja lisätä niihin osallistuvien henkilöiden koulutusta, - tehostaa onnettomuustilanteissa sovellettavia ilmoitusjärjestelmiä, - tehdä yhteistyötä TACIS-ohjelmaan osallistuvien maiden kanssa tarkoituksena auttaa niitä parantamaan kuljetustensa turvallisuutta, - edistää yhteistyötä ja tietojen vaihtoa asiaankuuluvien yhteisön elinten ja 7 artiklan mukaisesti Sure-ohjelmaan osallistuvien maiden välillä, - tehostaa tiedotusta ja lisätä yleisön tietämystä tästä alasta; 2) ydinmateriaalivalvonnan alalla TACIS-ohjelmaan osallistuvissa maissa: - kouluttaa näiden maiden asiantuntijoita, perehdyttää heitä ydinmateriaalivalvonnan kysymyksiin, kartuttaa heidän kokemustaan sekä antaa heille täydennyskoulutusta ja saattaa heidän tekniset tietonsa ajan tasalle, - tehdä yhteistyötä ydinmateriaalien kirjanpito- ja valvontajärjestelmän toteuttamisessa, ja - asentaa nykyaikaisia logistiikka-, arviointi- ja valvontalaitteita ja antaa niihin liittyvää koulutusta; 3) teollisuusyhteistyön alalla yhdessä TACIS-ohjelmaan osallistuvien maiden kanssa: - selvittää teollinen, hallinnollinen, lainsäädännöllinen ja rahoituksellinen tilanne kussakin maassa, - edistää sellaista teollisuusyhteistyötä, joka voi johtaa eurooppalaisen ydinturvallisuusteknologian siirtoon, sekä sääntelyelinten yhteistyötä ja - helpottaa yhteisöstä ja TACIS-ohjelmaan osallistuvista maista olevien osapuolten yhteistyötä ydinlaitosten turvallisuuden edistämiseksi muun muassa teollisten yhteishankkeiden kehittämisen yhteydessä. 4 artikla Yhteisön osuus 3 artiklassa tarkoitettujen toimien ja toimenpiteiden rahoituksesta on 80-100 prosenttia niiden kokonaiskustannuksista. 5 artikla 1. Komissio huolehtii Sure-ohjelman rahoitusjärjestelyistä ja toteuttamisesta. 2. Sure-ohjelman rahoitusjärjestelyissä ja toteuttamisessa komissiota avustaa päätöksen 1999/21/EY, Euratom 4 artiklassa tarkoitettu komitea. 6 artikla Sure-ohjelman toteuttamista koskeva tarkastelu sekä sisäinen ja ulkoinen arviointi tehdään päätöksen 1999/21/EY, Euratom 5 artiklan mukaisesti. 7 artikla Assosioituneet Keski- ja Itä-Euroopan maat voivat osallistua ohjelmaan niiden yhteisön ohjelmiin osallistumista koskevien edellytysten, muun muassa rahoitusmääräysten mukaisesti, jotka on vahvistettu assosiaatiosopimusten lisäpöytäkirjoissa tai itse assosiaatiosopimuksissa. Myös Kypros voi osallistua Sure-ohjelmaan lisämäärärahojen perusteella samojen sääntöjen mukaisesti kuin EFTA- ja ETA-maat ja sen kanssa sovittavan menettelyn mukaisesti. 8 artikla Tämä päätös on osoitettu kaikille jäsenvaltioille. Tehty Brysselissä 14 päivänä joulukuuta 1998. Neuvoston puolesta W. MOLTERER Puheenjohtaja (1) EYVL C 261, 19.8.1998, s. 8 (2) EYVL C 328, 26.10.1998 (3) Ks. tämän virallisen lehden sivu 16 (4) EYVL C 102, 4.4.1996, s. 4